**Învață-mă să ard întunecat**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lasă-mă să m-aprind de întunericul tău,

În lumina feroce

Învață-mă să ard întunecat,

Modelează după forma aripilor

Flacăra mea

Și purific-o de orice culoare.

Sau,

Și mai bine,

Dă-mi o sămânță de întuneric,

S-o îngrop în pământ

Și-nvârte mai repede anotimpurile

Să crească,

S-o seamăn din nou.

În lumina feroce

Ar fi atunci păduri și lanuri,

Crânguri, livezi, pajiști și codri de noapte.

O beznă tandră

În care am putea muri oricând am vrea,

Un întuneric în care

N-am mai fi frumoși, nici buni,

Ci doar singuri,

Și nemaitrebuind să privim,

Închizând ochii, am putea vedea.